[image: image1.jpg]i Ajuntament de Solsona



 

ACTA DE SESSIÓ DEL PLE DE L'AJUNTAMENT
Identificació de la sessió
Número:
7/2018
Caràcter:
extraordinari
Data:

12 de novembre de 2018
Horari:

de 21.00 a 21.15 hores
Lloc: 

saló de sessions de la casa consistorial
Assistents
David Rodríguez i González (ERC), alcalde-president
Lluís Xavier Gonzàlez i Villaró (ERC), primer tinent d’alcalde
Rosó Barrera i Call (ERC), tercera tinent d’alcalde
Sara Alarcón i Postils (ERC)
Antoni Carrelero i Ruiz (ERC)
Yasmina Valderrama i Ramallo (PSC)
Marc Barbens i Casals (PDeCAT) 
Isabel Pérez i Martínez (PDeCAT) 
Xavier Torres i Romero (PDeCAT)
Òscar Garcia i Companys (APS-CUP)
Octavi Esteve i Armengol (APS-CUP)
Actuant de secretària actal. Immaculada Jané Viñals
Excusen l’assistència
Ramon Xandri i Solé (ERC), segon tinent d’alcalde
Isabel Roca i Guitart (ERC) quarta tinent d’alcalde
Desenvolupament de la sessió
L’alcalde declara oberta la sessió per tractar dels assumptes següents inclosos en l'ordre del dia.
1. Aprovació de la concessió del títol de fill predilecte de Solsona a Roger Mas
A petició de l’alcaldia, Sara Alarcon i  Postils, regidora delegada de Cultura i instructora de l’expedient de concessió del títol de fill predilecte de Solsona a Roger Mas, explica el contingut de la proposta que diu així.
«Des d’Alcaldia es proposa reconèixer el cantautor solsoní Roger Mas i Solé amb el títol honorífic de fill predilecte de la ciutat de Solsona.
Segons l’article 20 del capítol III del reglament municipal de protocol, honors i distincions de l’Ajuntament de Solsona:
“La concessió del títol de Fill/a Predilecte/a de la ciutat de Solsona és la categoria més gran entre les distincions i només pot recaure en persones físiques nascudes a Solsona, la trajectòria personal o professional de les quals mereixi la consideració i l’agraïment oficial, en tant que hagi prestat serveis meritoris en l’àmbit públic o a la pròpia col·lectivitat.
L’atorgament es realitza per acord del Ple i es reflecteix documentalment en un diploma. També va acompanyat del lliurament de l’escultura de l’àliga del bestiari folklòric solsoní amb una placa”
Seria el segon fill predilecte de la ciutat després que el 2010 s’atorgués el mateix reconeixement, a títol pòstum, a l’alcalde Xavier Jounou i Bajo.
La proposta d’atorgament es va tractar en Junta de Govern Local i, posteriorment,  en el Ple del 27 de juliol de 2018 s’acordà iniciar l’expedient i nomenar instructora a la regidora delegada de Cultura,  Sara Alarcón i Postils.
Roger Mas va néixer a Solsona l’any 1975, va iniciar-se al món de la música als 5 anys de mans del seu avi. Als 12 anys va començar la seva activitat artística tocant el clarinet i el saxo. I, a partir de 1994 pren contacte amb el mestre Luís Paniagua. És a partir d’aquí que la carrera professional del Roger s’endinsa en la investigació de diverses expressions musicals.
Es converteix en cantautor on agermana música i poesia, autoria i interpretació, però també novetat i tradició. 
A dia d’avui ja porta més de 30 premis rebuts de primera categoria i una discografia força àmplia iniciada al 1997 amb Les Flors del Somni, tot seguit al 1999 Casafont, Roger Mas & Les Flors en el camí de les serps i els llangardaixos blaus cap a la casa de vidre de la Senyora dels Guants Vermells al 2001, dp al 2003, Mística domèstica al 2005, Les cançons tel·lúriques al 2008, A la casa d'enlloc al 2010, Roger Mas i la Cobla Sant Jordi - Ciutat de Barcelona al 2012, Irredempt al 2015 i aquest any a presentant Parnàs.
Amb vint anys de carrera i deu discos publicats, Mas és considerat el principal ambaixador de Solsona en l’àmbit artístic. A més, el patrimoni musical de la ciutat és present en la seva discografia en temes com el “Ball de Gegants de Solsona” (2008), “Goigs de la Mare de Déu del Claustre” (2008) o “Sopluig dolcíssim” (2018), en què versiona l’Himne de la Coronació.  També ha compost el ball del Tòfol Nano.
A més de centenars de concerts per terres catalanes el Roger també ha actuat a Espanya, França, Itàlia, a Hongria i a Sèrbia, a Cuba i als Estats Units, a l’Uruguai i a Brasil.
La instructora va encarregar la redacció de la glossa sobre el cantautor a Raül Garrigasait i Colomés, amic, filòleg clàssic, traductor, escriptor i editor català.
Per tots aquests motius, es  proposa al Ple de l’Ajuntament l’adopció dels acords següents:
Primer. Acordar l’atorgament del títol honorífic de fill predilecte de la ciutat de Solsona, a Roger Mas i Solé
Segon. Fer l’acte de lliurament de la concessió d’aquest títol el dia 23 de novembre de 2018»
Obert el torn de paraules, Marc Barbens, portaveu del grup municipal del PdeCAT, comenta que des del seu punt de visa el moment escollit per lliurar els reconeixements no és el més idoni. Pel que fa a la forma en què s’ha portat l’expedient, que des del seu punt de vista, tampoc ha estat el més correcte ja que el seu grup no hi ha pogut participar. Dels actes que es faran per al lliurament del reconeixement se  n’ha assabentat per la premsa. 
Dit això, el seu grup municipal pensa que no hi pot haver un premi més merescut a una persona física a Solsona que el que es dóna avui i per aquest motiu el seu grup no pot fer altra cosa que votar-hi a favor.
Tot seguit es procedeix a la votació i la proposta presentada a la consideració del Ple s’aprova per unanimitat dels regidors.
2.
Aprovació de la concessió de la medalla d’or de la ciutat de Solsona a l’Associació de Festes del Carnaval de Solsona
A petició de l’alcaldia , Lluís Xavier Villaró i Gonzàlez, regidor delegat de Turisme i Promoció Econòmica, i instructor de l’expedient de concessió de la medalla d’or de a ciutat de Solsona a l’Associació de Festes de Carnaval de Solsona, explica el contingut de la proposta que diu així.
Des d’Alcaldia es va proposar el Carnaval de Solsona amb la medalla de la ciutat a l’Associació de Festes.  a principi d’any reconèixer
Segons l’article 24 del capítol III del Reglament municipal de protocol, honors i distincions de l’Ajuntament de Solsona:
«La Medalla de la ciutat de Solsona és una manifestació d’agraïment municipal que té per objecte distingir els mèrits extraordinaris que concorrin en les persones físiques o jurídiques, públiques o privades, de qualsevol nacionalitat, l’actuació personal o col·lectiva de les quals hagi tingut un ressò especial, o una repercussió notable en els àmbits cultural, artístic, científic, econòmic, social, polític o esportiu. La Medalla de la ciutat presentarà l’escut de la ciutat en l’anvers, i la inscripció del nom i cognoms de la persona o de l’entitat a qui s'ha atorgat i la data de la seva concessió, en el revers. L’atorgament d’aquesta distinció s'estableix per acord de Ple.»
Les primeres medalles de la ciutat es van atorgar en el marc de la primera i única edició dels Premis al  Comerç, els Serveis i la Indústria, l’abril del 2007, a partir d’un acord de Ple del 29 de març del mateix any. Les van rebre la Ganiveteria Pallarès, Cal Jaumet del Forn, Cal Baldomero i Cal Coll, a partir d’una proposta formulada pel Consell Econòmic i Social de Solsona. 
Posteriorment, se’n concediria una a Joan Subirà el febrer de 2012 i una altra a Josep Manel Casserras el juny de 2017, en ambdós casos a títol pòstum.
La proposta de distingir l’Associació de Festes del Carnaval amb la medalla de la ciutat es va tractar en Junta de Govern Local i, posteriorment, es va aprovar per unanimitat en el Ple del 27 de juliol de 2018 iniciar l’expedient que ha de derivar en un nou Ple per ratificar el reconeixement. El regidor Lluís-Xavier Villaró i Gonzàlez en seria nomenat instructor. 
L’instructor va encarregar la redacció de la glossa sobre l’Associació de Festes del Carnaval a quatre mans a Pere Obiols i Noemí Vilaseca. El primer ha estat durant molts anys vinculat a la festa, de la qual va ser president els anys 2013 i 2014, mentre que la segona és periodista autora del llibre El Carnaval de Solsona. La història d’un desafiament genuí (Solsona, 2011).
Una vegada es disposa del text, que documenta àmpliament els mèrits assolits per l’entitat organitzadora del Carnaval, i consensuada amb la Junta de l’Associació de Festes del Carnaval de Solsona la data més idònia per a la celebració de la distinció de l’entitat amb la medalla de la ciutat, es proposa al Ple la ratificació del reconeixement de la Medalla de la Ciutat de Solsona a l’Associació de Festes del Carnaval en base als següents mèrits:
«El Carnaval de Solsona, una celebració popular, genuïna, i transgressora, que ha esdevingut història i tradició no només dins els límits de la nostra ciutat, acompanyant el devenir i els canvis socials de les solsonines i solsonins, i convertint-se en una de les icones de referència a l’hora de projectar el nom de Solsona a l’exterior.
L’Associació de Festes del Carnaval, una entitat sense ànim de lucre, nascuda de la voluntat d’uns “aleshores joves” de veure créixer l’activitat cultural de Solsona, que ha aconseguit durant prop de 50 anys mantenir l’ànima popular de la Festa fomentant la participació activa dels ciutadans, organitzant la Festa de la gent per part de la gent.
El Carnaval de Solsona va ser el primer al país a desafiar el règim franquista i a reaparèixer, amb tots els ets i uts, en el calendari festiu.
L’any 1971, de la colla d’amics liderats per Joan Subirà, “Joan de la Rossa”, que s’anomenava la Joventut Solsonina, va néixer la voluntat de recuperar el Carnaval dels anys trenta, vertebrat en el sopar i la música sorda del dijous gras, l’arribada del Rei Carnestoltes, el sermó, el repartiment de coca, figues i vi blanc i la cremada...
El Joan de la Rossa seria el primer responsable de les que es van anomenar Fiestas de Invierno; Carles Casafont, el primer rei Carnestoltes; Ramon Gualdo, el primer sermonaire i Miquel Riu, el primer alcalde de la burlesca comitiva.
Així doncs, l’anomenada “transició democràtica” va ser canalitzada a Solsona d’una forma festiva i satírica per començar a remoure consciències i accelerar el canvi social.
Els actes tradicionals han perviscut al llarg del temps i mantenen la filosofia d’abans de la guerra, però any rere any, s’han anat introduint novetats, algunes de les quals es convertirien en icones de la festa. La família de gegants que es va ampliant progressivament des del 1974, o la penjada del ruc, introduïda el 1985, que acabaria instituint-se com un dels ingredients més identificatius i reconegut arreu del país. 
Amb el pas dels anys, Joventut Solsonina cada vegada organitza més actes, per aconseguir finançament per al Carnaval o per nodrir l’oferta cultural. A la vegada, el Carnaval va guanyant dimensió i popularitat, fet que provoca que progressivament l’entitat deixi d’organitzar les altres cites en el calendari festiu solsoní (arribada de Reis, pastorets, caramelles, revetlles d’estiu, balls de Festa Major, de la Fira...) i se centri únicament en la festa del Carnaval. Per aquest motiu, a partir del 1975 es comença a autoanomenar Comissió de Festes del Carnaval de Solsona , tot i que no serà fins el 1983 quan es funda oficialment la nova entitat i es denominarà Associació, amb personalitat jurídica, estatuts i una junta directiva encapçalada per un president oficialment nomenat: Jaume Porredon, “Campa”.
Fruit del paper cada vegada més important de les comparses, l’any 2001 l’Associació va incorporar la figura dels socis (uns 700 a dia d’avui), ajudant a canalitzar les decisions d’una festa cada cop més important a nivell d’amplitud de programa, repercussió informativa, i afluència de gent.
En aquests prop de 50 anys de la recuperació del Carnaval, han passat per la Junta directiva prop de 200 persones que de manera voluntària i altruista han dedicat el seu temps a l’organització del Carnaval. És molt difícil anomenar-les totes, i encara més impossible citar tots els col·laboradors que han ajudat a engrandir el programa i la dimensió del Carnaval de Solsona, però sí que podem i cal remarcar la llista de presidents que han liderat aquests equips de persones:
Joan Subirà (Joventut Solsonina): 1971-1980
Jaume Porredon: 1981-1984
Pere Camps: 1985-1987
Gabriel Vilaginés: 1988-1991
Valentí Vilaginés: 1992-1994
Eduard Reig : 1995
Josep M. Pensí: 1996-1999
Josep M. Vilà: 2000
Dolors Subirà: 2001-2002
Xavier Montraveta: 2003-2004
Joan Codina: 2005-2008
Joan Casals: 2009-2011
Raquel Freixes: 2012
Pere Obiols: 2013-2014
Ramon M. Casas: 2015-2016
M. Àngels Guilanyà: 2017-2018
El Carnaval és la celebració popular solsonina no institucionalitzada per excel·lència. I això és el que la fa diferent també de molts altres carnavals del país. Va néixer com a festa popular, i amb el pas dels anys ha continuat sense perdre aquests atributs. L’organització l’assumeix una entitat privada sense ànim de lucre que, al mateix temps, confia el disseny i el desplegament de diversos actes a les comparses.
La implicació de les comparses en la col·laboració o organització d’actes va començar a ser decisiva a partir del 1999, moment en què el compromís de trenta comparses, va garantir la continuïtat de la festa. Aquest vincle es reforçaria el 2010 amb la creació, impulsada per l’Associació de Festes, de la 69ena del Carnaval, un punt de trobada entre l’entitat responsable de la festa i les comparses. 
Però quan parlem de la festa del poble també ens referim al seu caràcter participatiu. El de Solsona no és un Carnaval de desfilades i espectadors. És un programa que beu de la participació activa dels ciutadans, que no es conformen a ser simples espectadors: porten i ballen amb els gegants, baixen temeràriament sobre els boits, es disfressen dalt d’una carrossa, salten sota el ruc tot entonant la cançó «A Solsona, bona gent», o canten la cançó de l’aiguardent en l’acte més històric de la festa.
Solsona és una ciutat amb una arrelada tradició gegantera. No és estrany, doncs, que en recuperar el Carnaval aviat s’hi incorporessin gegants, per tal de donar categoria a la festa i, a la vegada, burlar-se de la tradició centenària d’aquests elements.
El primer any va ser un gegantó cedit per una família L’any 1974 Joventut Solsonina va encarregar al solsoní Manel Casserras dues parelles que parodiaven els gegants de Solsona. I finalment l’any 1978 Casserras complia amb escreix l’encàrrec d’elaborar un gegant que anés a la seva i que no seguís la comitiva oficial. Aquell gegant de braços mòbils (el primer vist mai a Catalunya fins al moment), d’aspecte grotesc i divertit, es convertí en la imatge del Carnaval i s’incorporà en el logotip oficial de l’entitat, estem parlant del Gegant Boig, icona de la festa, i l’inici de la família boja, tot un patrimoni d’imatgeria festiu únic, d’una gran qualitat i estètica pròpia. Figures amarades de burla, sàtira, transgressió i ironia vers els centenaris elenc de la Festa Major.
El Carnaval de Solsona disposa d’un patrimoni musical original dins el panorama festiu català. Poques festes poden dir que la totalitat de temes que sonen durant la celebració són originals i propis de la seva població. 
El músic solsoní Joan Roure s’incorporà al Carnaval amb la composició de diferents melodies l’any 1973. La peça més coneguda del seu repertori i que revolucionaria el Carnaval fins a convertir-se’n en l’himne oficial va ser la barreja carnavalesca, tal i com anomenava l’autor, «El Bufi», que va compondre el 1974 per fer ballar els nous gegants i dedicar la cançó   als portadors. En total va crear fins a onze partitures. 
En l’última dècada, es van crear noves músiques que s’encarregaren sempre a músics de la ciutat, continuant el caràcter propi de la música festiva del Carnaval. En concret són autors de les diferents obres Josep Colilles, Eduard Tamames, Roger Mas, Joan Miquel Villaró, Joan Boix, i Albert Fontelles.
L’any 2005, el director general de Difusió Corporativa de la Generalitat, Joan Montraveta, defensava que “Solsona pot representar Catalunya com ningú, i més en l’àmbit geganter”.
Aquestes declaracions es feien en el marc de l’exposició internacional d’Aichi, al Japó, en la qual la família de gegants bojos es van convertir no només en ambaixadors de Solsona, sinó del folklore del país.
Els gegants ja havien sortit de Catalunya, a altres indrets de l’Estat i en aplecs organitzats per la Generalitat en països europeus. La participació a l’expo japonesa en representació de la cultura popular catalana va culminar aquest reconeixement. 
Solsona és una de les ciutats geganteres per excel·lència, i aquest fet és gràcies en bona mesura a les figures del Carnaval amb el caràcter que li confereixen les extremitats articulades i els rostres grotescos. La marca turística «Solsona, una experiència gegant” es basa, en part, en el patrimoni del Carnaval.
El Carnaval ha estat i continua sent un agent que ha propulsat i reflectit la transformació social solsonina, sempre des de la seva particular visió sarcàstica. I aquesta història de la festa i de tot un poble l’Associació de Festes l’ha sabut perpetuar mitjançant el seu arxiu.
Àlbums de fotografies, vídeos, una col·lecció d’impresos, partitures originals de Joan Roure, sermons –on es recullen alguns dels fets noticiables més destacables de cada any– i altres documents van ingressar per primer cop a l’Arxiu Comarcal el 1998.
En destaquen també els arxius videogràfics, tots digitalitzats, des del 1972 fins a l’actualitat, que representen un valuós document sobre l’evolució de la festa, reflectint a més el canvi de la societat solsonina de l’època i la transformació urbanística de la ciutat. 
Per tot l’exposat, l’atorgament de la Medalla de la Ciutat a l’Associació de Festes del Carnaval seria un reconeixement no només a totes les persones que han passat per l’entitat, sinó també als joves intrèpids que van decidir desafiar el règim i recuperar el Carnaval a Solsona l’any 1971, a les comparses i els col·lectius que hi participen activament  i a tota una població que ha sabut recuperar, crear i mantenir la festa més popular i coneguda de la ciutat i una de les que gaudeixen de més prestigi i projecció de Catalunya.»
Per tots aquests motius, es proposa al Ple de l’Ajuntament de Solsona l’adopció dels acords següents:
Primer. Acordar l’atorgament de la Medalla de la Ciutat de Solsona a l’Associació de Festes del Carnaval de Solsona.
Segon. Fer l’acte de lliurament de la concessió d’aquest reconeixement el dia 17 de novembre de 2018.
Obert el torn de paraules, Marc Barbens, portaveu del grup municipal del PdeCAT, comenta que estan totalment d’acord amb la proposta i per aquest motiu el seu grup votarà a favor.
Tot seguit es procedeix a la votació i la proposta presentada a la consideració del Ple s’aprova per unanimitat dels regidors
L'alcalde aixeca la sessió, de la qual, com a secretària, estenc aquesta acta.
El secretari
.





Vist i plau








L'alcalde

